b'\n_START_ARTICLE_\nThora paa Rimol\n_START_PARAGRAPH_\nThora p\xc3\xa5 Rimol er en opera i to akter fra 1894 av Hjalmar Borgstr\xc3\xb8m, som b\xc3\xa5de har skrevet libretto og komponert musikken.\n_START_SECTION_\nBakgrunn\n_START_PARAGRAPH_\nOperaen er laget i en norsk gullalder for opera, men Borgstr\xc3\xb8ms opera ble aldri oppdaget og fremf\xc3\xb8rt i sin samtid. Plottet i operaen er helnorsk, med Olav Tryggvason, H\xc3\xa5kon Jarl, Thora og trellen Kark i hovedrollene, men tonespr\xc3\xa5ket er senromantisk tysk, sterkt p\xc3\xa5virket av blant annet Wagner. Ogs\xc3\xa5 samtidige komponister som Gerhard Schjelderup og Christian Sinding komponerte store operaer som kun ble framf\xc3\xb8rt i Tyskland, ikke i Norge.\n_START_SECTION_\nHandling\n_START_PARAGRAPH_\nOperaen Thora paa Rimol henter sin handling fra Snorres kongesagaer og historien om forholdet mellom H\xc3\xa5kon Jarl og husfruen Thora p\xc3\xa5 Rimol, og kampen mellom den hedenske jarlen og den kristne Olav Tryggvason som kulminerte med trellen Karks drap p\xc3\xa5 H\xc3\xa5kon Jarl i 995.\n_START_SECTION_\nFremf\xc3\xb8relser\n_START_PARAGRAPH_\nOperaen Thora paa Rimol ble komponert allerede i 1894, men ble ikke fremf\xc3\xb8rt f\xc3\xb8r i 2002 i Melhus i S\xc3\xb8r-Tr\xc3\xb8ndelag fylke i anledning kommunens tusen\xc3\xa5rsjubileum. (G\xc3\xa5rden Rimol, som handlingen i operaen utspiller seg p\xc3\xa5, ligger i Melhus og var valgt som Tusen\xc3\xa5rsted for feiringen). Initiativtager var en musikkinteressert pensjonert l\xc3\xa6rer, Sivert Fl\xc3\xb8ttum. En semi-scenisk fremf\xc3\xb8relse av operaen ble vist p\xc3\xa5 hovedscenen til Den norske Opera og Ballett 22. november 2008. Et CD-opptak med Trondheim symfoniorkester og dirigent Terje Boye Hansen ble spilt inn i 2001.'